Diari Oficial de la Generalitat Valenciana


Sumari del DOGV 5932, del 14-01-2009 (2009/195)

DECRET 2/2009, de 9 de gener, del Consell, pel qual s'establixen els requisits mínims que han de complir els centres que impartisquen el Primer Cicle de l'Educació Infantil a la Comunitat Valenciana.
-------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2009/01/09/2**

### Versions

 10/12/2024 - Actualitat  11/07/2024 - 09/12/2024  Text inicial: 15/01/2009 - 10/07/2024 

### Dades del document

Número de DOGV
:   5932

Data del DOGV
:   14-01-2009

Secció del DOGV
:   I. DISPOSICIONS GENERALS

Número del document
:   2009/195


Data del document
:   09-01-2009

Organisme emissor
:   Conselleria d'Educació

Tipus de document
:   Decret

Anàlisi jurídica

 Descriptors 

:   * centre d'ensenyament
    * legislació escolar
    * guarda de xiquets
    * personal docent
    * legislació
    * ensenyament públic
    * ensenyament privat
    * educació preescolar

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent: 10.12.2024*

*Decret 2/2009, de 9 de gener, del Consell, pel qual s'establixen els requisits mínims que han de complir els centres que impartisquen el Primer Cicle de l'Educació Infantil a la Comunitat Valenciana.*

La Llei Orgànica 8/1985, de 3 de juliol, Reguladora del Dret a l'Educació, en l'article 14, determina que tots els centres docents hauran de reunir uns requisits mínims per a impartir les ensenyances amb garantia de qualitat. El Govern establirà reglamentàriament els dits requisits mínims. Estos requisits es referiran a la titulació acadèmica del professorat, relació numèrica alumnat-professor, instal·lacions docents i esportives i nombre de places escolars. En l'article 17 s'establix que els centres públics es crearan i suprimiran pel consell de govern de la comunitat autònoma i, en l'article 23, que l'obertura i funcionament dels centres privats se sotmetran al principi d'autorització administrativa, la qual es concedirà sempre que reunisquen els requisits mínims que s'establisquen, d'acord amb l'article 14 de la dita llei. L'autorització es revocarà quan els centres deixen de complir estos requisits.

La Llei Orgànica 2/2006, de 3 de maig, d'Educació, en l'article 12 establix els principis generals de l'Educació Infantil. L'Educació Infantil constituïx una etapa educativa amb identitat pròpia que atén xiquets i xiquetes des del naixement fins als sis anys d'edat, té caràcter voluntari i la seua finalitat és la de contribuir al desenrotllament físic, afectiu, social i intel·lectual dels xiquets. L'etapa d'Educació Infantil, segons disposa l'article 14.1, es dividix en dos cicles, el primer comprén fins als tres anys i el segon des dels tres fins als sis anys. En l'article 14.7 s'encomana a les administracions educatives la determinació dels continguts educatius del Primer Cicle d'Educació Infantil, d'acord amb el que preveu el capítol I de la dita disposició, i la regulació dels requisits que hagen de complir els centres que impartisquen el Primer Cicle d'Educació Infantil i que, en tot cas, es referiran a la relació numèrica alumnat-professor, a les instal·lacions i al nombre de places escolars.

D'altra banda, en l'article 15. 4) de l'esmentada llei es disposa que, d'acord amb el que establisquen les administracions educatives, el Primer Cicle de l'Educació Infantil podrà oferir-se en centres que comprenguen el cicle complet o una part d'este.

En relació amb el professorat que ha d'impartir docència, l'article 92 de la dita llei orgànica establix que l'atenció educativa directa als xiquets de Primer Cicle d'Educació Infantil anirà a càrrec de professionals que posseïsquen el títol de mestre amb l'especialització en Educació Infantil o el títol de grau equivalent i, si és el cas, d'un altre personal amb la deguda titulació per a l'atenció a les xiquetes i els xiquets d'esta edat. En tot cas, l'elaboració i el seguiment de la proposta pedagògica a què fa referència l'apartat 2 de l'article 14 estaran sota la responsabilitat d'un professional amb el títol de mestre d'Educació Infantil o títol de grau equivalent. El Segon Cicle d'Educació Infantil serà impartit per professors amb el títol de mestre i l'especialitat en Educació Infantil o el títol de grau equivalent i podran ser recolzats, en la seua labor docent, per mestres d'altres especialitats, quan les ensenyances impartides ho requerisquen.

Així, doncs, és procedent determinar els requisits mínims dels centres que impartisquen el Primer Cicle d'Educació Infantil a la Comunitat Valenciana.

Per tot això, amb un informe previ del Consell Escolar Valencià, a proposta del conseller d'Educació, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 9 de gener de 2009,

DECRETE

CAPÍTOL I

Disposicions de caràcter general

*Article 1. Objecte i àmbit d'aplicació*

El present decret té com a objecte regular en l'àmbit territorial de la Comunitat Valenciana els requisits mínims de les instal·lacions, la titulació del personal i la relació d'alumnat per unitat que han de reunir els centres docents que impartisquen ensenyances del Primer Cicle de l'Educació Infantil.

*Article 2. Centres públics*

1. Els centres docents de titularitat pública que impartisquen exclusivament l'Educació Infantil del Primer Cicle es denominaran escoles infantils de Primer Cicle.

2. Quan el titular siga la Generalitat, els centres es crearan, suprimiran i posaran en funcionament mitjançant un decret del Consell, a proposta de la conselleria competent en matèria educativa, amb un informe previ dels òrgans que determine la normativa vigent.

La conselleria competent en matèria educativa elaborarà els corresponents programes de necessitats per a la redacció de projectes per a la construcció de centres d'Educació Infantil públics que, com a mínim, hauran de respectar les exigències i els requisits establits en este decret.

3. Si el titular és una corporació local o una altra administració pública, el centre es crearà per mitjà de la subscripció d'un conveni entre la conselleria que tinga les competències educatives i la corporació local o administració pública.

*Article 3. Centres privats*

1. Els centres docents de titularitat privada que impartisquen exclusivament el Primer Cicle de l'Educació Infantil es denominaran centres d'Educació Infantil de Primer Cicle.

2. L'obertura, el funcionament i el cessament d'estos centres se sotmetran al principi d'autorització administrativa, la qual es concedirà si reunixen els requisits mínims que es determinen en el present decret, de conformitat amb el que establix la normativa vigent.

3. Quan un centre privat autoritzat deixe de complir els requisits mínims establits en el present decret, la conselleria competent en matèria d'educació procedirà a revocar l'autorització mitjançant una resolució motivada. Per a això s'instruirà prèviament el corresponent expedient, en què es donarà audiència al titular del centre.

El termini per a esmenar les deficiències detectades queda establit en un any natural. Excepcionalment, l'administració educativa, amb la sol·licitud prèvia justificada de l'interessat, podrà ampliar este termini fins a dos anys naturals, sense possibilitat de pròrroga. La revocació serà procedent en el cas que, complit el termini, persistisca l'incompliment dels requisits mínims.

*Article 4. Classificació de les escoles i dels Centres d'Educació Infantil*

1. Les escoles i els Centres d'Educació Infantil de Primer Cicle podran ser complets o incomplets.

2. Les escoles i els Centres d'Educació Infantil de Primer Cicle complets són aquells que tenen tres unitats o més.

3. Les escoles i els Centres d'Educació Infantil de Primer Cicle incomplets són aquells que compten amb una o dos unitats.

*Article 5. Ràtio: nombre màxim d'alumnes per unitat*

1. El nombre màxim d'alumnes per unitat de Primer Cicle serà el següent:

a) Unitats per a alumnat menor d'un any: 1/8.

b) Unitats per a alumnat d'un a dos anys: 1/13.

c) Unitats per a alumnat de dos a tres anys: 1/20.

2. En les unitats on s'agrupe alumnat, el nombre màxim d'alumnes per unitat, segons el tram d'edat que agrupe, serà el següent:

a) Unitats per a alumnat fins a dos anys: 1/8.

b) Unitats per a alumnat fins a tres anys: 1/11.

c) Unitats per a alumnat d'un a tres anys: 1/15.

*Article 6. Condicions generals de les instal·lacions*

1. Els centres estaran ubicats en locals d'ús exclusivament educatiu, disposaran d'accés independent des de l'exterior i compliran les condicions higièniques, acústiques, d'habitabilitat, seguretat i accessibilitat establides en la legislació vigent, a més dels requisits establits en este decret.

Tots els espais docents hauran de tindre ventilació i il·luminació natural directa des de l'exterior.

2. Els centres hauran de complir la normativa vigent en matèria d'eliminació de barreres arquitectòniques i accessibilitat en l'edificació de concurrència pública.

3. Els centres estaran dotats amb el mobiliari i l'equipament didàctic adequats.

CAPÍTOL II

Centres de tres unitats o més

*Article 7. Instal·lacions*

Els centres complets hauran de comptar, almenys, amb tres unitats i hauran de reunir els següents requisits referits a instal·lacions i condicions materials:

1. Ubicació en locals d'ús exclusiu educatiu i amb accés independent des de l'exterior.

2. Una aula per cada unitat, amb una superfície mínima de 30 metres quadrats útils. Les aules que escolaritzen alumnat de dos a tres anys hauran de comptar amb una superfície de 2 metres quadrats per cada lloc escolar. Quan les aules estiguen destinades a menors de 2 anys, disposaran d'àrees diferenciades per al descans i la higiene de l'alumnat, que comptarà amb pica i canviador.

3. El centre disposarà d'un espai amb capacitat i amb els equipaments adequats per a la preparació d'aliments per a l'alumnat menor d'un any.

4. Una sala d'usos múltiples amb una superfície mínima de 30 metres quadrats útils. Este espai podrà ser usat com a menjador.

5. Un pati de jocs d'ús exclusiu del centre, per cada nou unitats o fracció, amb una superfície que, en cap cas, podrà ser inferior a 75 metres quadrats útils.

6. Un bany per cada unitat que escolaritze alumnat de dos a tres anys, que constarà de dos lavabos i dos inodors de grandària adequada i un canviador. El bany haurà de ser visible i accessible des de la mateixa aula.

7. Un bany per al personal del centre, separat de les unitats i dels servicis de l'alumnat, que comptarà amb un lavabo, un inodor i una dutxa.

8. Una sala polivalent, de grandària adequada, per a usos administratius, visites, direcció i reunions del professorat.

*Article 8. Centres en què s'impartisquen els dos cicles*

1. Els centres d'Educació Infantil en què s'impartisquen els dos cicles hauran de reunir, a més dels requisits d'instal·lacions continguts en l'article anterior d'este decret, aquells que es determinen en la normativa vigent respecte al Segon Cicle de l'Educació Infantil, sense perjuí del que establixen l'article 13 del present decret i el punt 2 d'este article.

2. En els centres que impartisquen tota l'etapa de l'Educació Infantil es consideraran espais comuns, a l'efecte del compliment dels requisits mínims, el pati de jocs, la sala d'usos múltiples, la sala polivalent i els banys per al personal.

*Article 9. Composició*

El nombre d'unitats de Primer Cicle per a cada tram d'edat en els centres es fixarà en les disposicions i convenis pels quals se n'autoritza l'obertura i el funcionament.

*Article 10. Capacitat*

El nombre de places escolars es fixarà en les disposicions i convenis pels quals es determine el funcionament dels centres públics i en les ordes d'autorització dels centres de titularitat privada, tenint en compte les instal·lacions i el nombre màxim d'alumnes per unitat que s'establix en l'article 5 d'este decret.

*Article 11. Professorat*

1. En els centres d'Educació Infantil en què s'impartisca exclusivament el Primer Cicle, les xiquetes i els xiquets en tot moment seran atesos per personal qualificat. El caràcter educatiu del Primer Cicle de l'Educació Infantil serà arreplegat pel centre en una proposta pedagògica, l'elaboració i seguiment de la qual estarà sota la responsabilitat d'un professor amb el títol de mestre en Educació Infantil o títol de grau equivalent.

2. L'atenció educativa directa a l'alumnat serà a càrrec de professionals que disposen d'alguna de les titulacions següents:

a) Títol de mestre amb l'especialització en Educació Infantil, o títol de grau equivalent.

b) Tècnic especialista en Jardí d'Infància.

c) Tècnic superior en Educació Infantil.

d) Els professionals que hagen obtingut l'especialització i l'habilitació d'acord amb l'Orde d'11 de gener de 1996, del Ministeri d'Educació i Ciència.

e) Els professionals que complisquen els requisits previstos en l'Orde d'11 d'octubre de 1994 per a centres d'Educació Infantil de Primer Cicle.

f) Mestres que hagen adquirit l'habilitació per a la provisió de vacants de naturalesa laboral en escoles infantils de la Generalitat.

g) Educadors que hagen adquirit l'habilitació per a la provisió de vacants en escoles infantils de la Generalitat.

*Article 12. Dotació de personal qualificat*

1. Els centres complets d'Educació Infantil de Primer Cicle hauran de comptar amb el personal qualificat a què es referix l'article 11 d'este decret, almenys, en un nombre igual al d'unitats en funcionament, més un.

2. Del personal a què fa referència l'apartat anterior, almenys un haurà de comptar amb la titulació de mestre/a amb l'especialització d'Educació Infantil o títol de grau equivalent.

CAPÍTOL III

Centres de menys de tres unitats

*Article 13. Instal·lacions*

Els centres a què es referix l'article 4.3 hauran de reunir els següents requisits referits a instal·lacions i condicions materials:

1. Ubicació en locals d'ús exclusiu educatiu i amb accés independent des de l'exterior.

2. Una aula per cada unitat amb una superfície mínima de 30 metres quadrats. Les aules que escolaritzen alumnat de dos a tres anys hauran de comptar amb una superfície de 2 metres quadrats per cada lloc escolar. Quan les aules estiguen destinades a menors de dos anys, disposaran d'àrees diferenciades per al descans i la higiene de l'alumnat, que comptarà amb pica i canviador.

3. Quan el centre escolaritze alumnat menor d'un any disposarà d'un espai amb capacitat i amb els equipaments adequats per a la preparació d'aliments.

4. Una sala d'usos múltiples, amb una superfície mínima de 30 metres quadrats. Este espai podrà ser usat com a menjador.

5. Un pati de jocs d'ús exclusiu del centre, amb una superfície que, en cap cas, podrà ser inferior a 40 metres quadrats.

6. Un bany per cada unitat que escolaritze alumnat de dos a tres anys, que constarà de dos lavabos, dos inodors de grandària adequada i un canviador. El bany haurà de ser visible i accessible des de la mateixa aula.

7. Un bany per al personal del centre, separat de les unitats i dels servicis de l'alumnat, que comptarà amb un lavabo, un inodor i una dutxa.

8. Una sala polivalent, de grandària adequada, per a usos administratius, visites, direcció i reunions del professorat.

*Article 14. Dotació de personal qualificat*

1. Els centres incomplets d'Educació Infantil de Primer Cicle hauran de comptar amb personal qualificat, almenys, en un nombre igual al d'unitats en funcionament.

2. De tot el personal qualificat, almenys un d'ells haurà de comptar amb la titulació de mestre/a amb l'especialització d'Educació Infantil o el títol de grau equivalent.

3. En relació amb la titulació del personal que atenga directament l'alumnat dels centres incomplets de Primer Cicle d'Educació Infantil, caldrà ajustar-se al que disposa l'article 11 d'este decret.

*Article 15. Centres incomplets que impartisquen tota l'etapa*

1. Les instal·lacions dels centres que impartisquen tota l'etapa de l'Educació Infantil i el Primer Cicle estiga format per menys de tres unitats hauran de reunir, a més dels requisits d'instal·lacions continguts en l'article 13 d'este decret, aquells que es determinen en la normativa vigent respecte al Segon Cicle de l'Educació Infantil, sense perjuí del que establix l'apartat 2 d'este article.

2. En els centres que impartisquen tota l'etapa de l'Educació Infantil, a l'efecte de compliment dels requisits mínims, es consideraran espais comuns: el pati de jocs, la sala d'usos múltiples, la sala polivalent i els banys per al personal.

3. El personal qualificat d'estos centres, respecte al Primer Cicle, haurà de disposar de les titulacions establides en l'article 11.2) d'este decret. El corresponent al Segon Cicle haurà de disposar de les titulacions establides en l'article 92.2 de la Llei Orgànica 2/2006, de 3 de maig.

4. En relació amb el nombre màxim d'alumnes per unitat, caldrà ajustar-se al que disposa l'article 5 del present decret.

DISPOSICIONS ADDICIONALS

*Primera. Autoritzacions atorgades amb anterioritat*

Els centres que a l'entrada en vigor d'este decret estiguen autoritzats per a impartir el Primer Cicle de l'Educació Infantil continuaran estant autoritzats per a impartir estes ensenyances.

*Segona. Autoritzacions provisionals*

1. [Suprimit]

2. Excepcionalment, per raons acreditades de necessitats d'escolarització per a facilitar la conciliació laboral i familiar en zones que no compten amb l'oferta suficient per a cobrir les necessitats socioeducatives de la dita zona, la conselleria competent en matèria d'educació podrà autoritzar a impartir el Primer Cicle de l'Educació Infantil centres les instal·lacions dels quals no reunisquen alguns dels requisits establits en el present decret. La dita autorització tindrà caràcter provisional per un període màxim de tres anys, i estarà condicionada a la subsistència de les raons d'excepcionalitat que van determinar-ne l'atorgament.

|  |
| --- |
| L'apartat 1 de la disposició addicional segona se suprimix per l'article 102 de la[Llei 6/2024, de 5 de desembre, de la Generalitat](https://dogv.gva.es/va/eli/es-vc/l/2024/12/05/6/dof/vci/html), de simplificació administrativa (DOGV núm. 10553 de 09.12.2024). |

DISPOSICIONS TRANSITÒRIES

*Primera. Termini d'adaptació de les autoritzacions*

1. Els centres que atenen xiquets menors de tres anys i no estiguen autoritzats com a centres d'Educació Infantil, o ho estiguen com a centres d'Educació Preescolar, disposaran de tres anys, comptats a partir de la publicació del present decret, per a adaptar-se al que este disposa, de conformitat amb el que establix la disposició addicional quarta del Reial Decret 806/2006, de 30 de juny, pel qual s'establix el calendari d'aplicació de la nova ordenació del sistema educatiu, establida per la Llei Orgànica 2/2006, de 3 de maig, d'Educació.

2. Per a acollir-se al que establix esta disposició serà requisit indispensable que estos centres disposen de la corresponent llicència municipal d'obertura d'establiment, concedida per l'ajuntament de la localitat en què es troben ubicats.

*Segona. Procediment extraordinari de regularització dels centres*

1. Els centres a què es referix la disposició transitòria primera, que disposen de la corresponent llicència municipal d'obertura d'establiment, concedida per l'administració local amb anterioritat a l'entrada en vigor de la Llei Orgànica 2/2006, de 3 de maig, podran acollir-se al procediment extraordinari que, per a regularitzar la seua situació, s'establix en esta disposició transitòria, en el termini màxim de tres anys.

2. En este procés podran autoritzar-se centres en què alguna de les seues instal·lacions no tinguen els espais establits en este decret. La reducció màxima dels espais no podrà ser superior al 10% en aules i del 20% en patis i espais d'ús comú. En este cas, la capacitat de les unitats i places escolars autoritzats es reduiran proporcionalment, segons l'espai real disponible.

3. També podrà utilitzar-se com a zona de jocs un espai degudament preparat i vigilat, encara que no siga d'ús exclusiu, sempre que el centre hi tinga accés directe i reunisca les degudes condicions sanitàries i de seguretat.

*Tercera. Sol·licituds que es troben en tramitació*

Els expedients d'autorització dels centres d'Educació Infantil de Primer Cicle de titularitat privada, o escoles infantils de Primer Cicle de titularitat d'una corporació local o una altra administració pública, que es troben en tràmit a l'entrada en vigor d'este decret, es resoldran de conformitat amb el que establix este, excepte aquells en què s'haguera notificat al promotor l'aprovació del projecte d'instal·lacions elaborat a l'empara de la normativa sobre requisits mínims vigent en la data de presentació de la sol·licitud de l'autorització.

*Quarta. Procediment aplicable*

En tant que la Generalitat establisca el règim jurídic de les autoritzacions dels centres, els requisits mínims dels quals es regulen en el present decret serà aplicable el procediment establit en el Reial Decret 332/1992, de 3 d'abril, sobre autoritzacions de centres docents privats per a impartir ensenyances de règim general no universitàries.

DISPOSICIÓ DEROGATÒRIA

*Única*

Queden derogades totes les disposicions del mateix rang, o d'un rang inferior, que s'oposen al que establix el present decret.

DISPOSICIONS FINALS

*Primera. Habilitació reglamentària*

Es faculta el conseller d'Educació per al desplegament del que disposa el present decret.

*Segona. Entrada en vigor*

Este decret entrarà en vigor l'endemà de ser publicat en el *Diari Oficial de la Comunitat Valenciana*.

València, 9 de gener de 2009

El president de la Generalitat,

FRANCISCO CAMPS ORTIZ

El conseller d'Educació,

ALEJANDRO FONT DE MORA TURÓN


Còpia Permalink ELI